

|  |
| --- |
| **Обобщение** |
| Оценка на въздействието на предложение за преразглеждането на Директива 1992/83/ЕИО на Съвета за хармонизиране на структурата на акцизите върху алкохола и алкохолните напитки |
| **A. Необходимост от действия** |
| **Защо? Какъв е разглежданият проблем?** |
| Според доклада на Комисията, предаден на Съвета през октомври 2016 г., който се основаваше на независимо проучване, извършено през 2014 — 2016 г., Директива 1992/83/ЕИО е доказала своята ефективност и обща адекватност при събирането на акцизи върху алкохола и алкохолните напитки.  Въпреки това са установени някои проблеми и трайна неефективност, които биха могли да предизвикат нарушения на вътрешния пазар:   * нарушено прилагане на освобождаванията за денатуриран алкохол; * нарушение в класификацията на някои алкохолни напитки; * нарушено прилагане на намалените акцизни ставки; * неясни разпоредби за измерване на градуса Плато на подсладената / ароматизираната бира. |
| **Какво се очаква да бъде постигнато с настоящата инициатива?** |
| Инициативата цели да постигне:   * еднаквото фискално третиране на икономическите оператори във всички сектори на алкохолната промишленост, включително малките производители на всички видове алкохол; * предотвратяването и отстраняването на всякакви нарушения на конкуренцията при прилагането на освобождаването за денатуриран алкохол и намалените акцизни ставки; * предоставянето на ясни и ефикасни правила за всички видове денатуриран алкохол и неговите приложения; * намаляването на административната тежест и на тежестта от привеждане в съответствие за икономическите оператори и данъчните органи; * правна сигурност в областта на класифицирането, освобождаването за денатуриран алкохол и градуса Плато на подсладената / ароматизираната бира; * намаляването на измамите и отклонението от данъчно облагане, по-конкретно в областта на денатурирания алкохол. |
| **Каква е добавената стойност от действие на равнището на ЕС?** |
| Явно е, че функционирането на действащото законодателство на ЕС за структурата на акцизите върху алкохола и алкохолните напитки причинява смущения както за държавите членки, така и за икономическите оператори. Без действие на равнището на ЕС ще се запази текущото положение, при което:   * ще продължи да има разнопосочни тълкувания и правна несигурност; * ще се запазят неблагоприятните въздействия върху функционирането на вътрешния пазар; * ще продължат нарушенията на конкуренцията; * ще се запазят проблемите с изпълнението, изразяващи се в административна тежест и разходи за привеждане в съответствие за икономическите оператори и държавите членки. |
| **Б. Решения** |
| **Какви законодателни и незаконодателни варианти на политиката са разгледани? Има ли предпочитан вариант? Защо?** |
| Нарушено прилагане на освобождаванията за денатуриран алкохол   * Разгледани бяха както законодателни, така и незаконодателни варианти за разрешаване на проблема. Като самостоятелен вариант бяха обсъдени мерки за изграждане на капацитет / доверие, но техният успех като самостоятелен вариант би бил минимален. Поради това предпочитаният вариант е поясняване на текста на Директивата с цел да се повиши правната сигурност в тази област.   Нарушение в класификацията на някои алкохолни напитки   * Предпочитаният вариант е изменение на Директивата с оглед създаване на нова категория традиционни напитки, получени чрез ферментация, като ябълковото и крушовото вино. Това би гарантирало последователност на прилагането във всички държави членки. Част от действията по предпочитания вариант ще бъде приемането на насоки и други необвързващи актове.   Нарушено прилагане на намалените ставки   * Сред вариантите за осигуряване на правна сигурност при прилагането на намалените ставки за малките производители бяха регулаторен и нерегулаторен вариант. Поради успеха на предходни необвързващи намеси и поради скоростта, с която се развиват събитията в тази област, предпочитаният вариант е нерегулаторният. * Подобряване на презграничното функциониране на режима с намалени ставки би могло да се постигне с помощта на необвързващ акт или изменение на Директивата. При липсата на хармонизиран подход се предпочита законодателният вариант, тъй като той би осигурил последователност в цяла Европа. * Предпочитаният вариант за гарантиране на еднаквото фискално третиране на икономическите оператори е законодателно изменение за разширяване на обхвата на намалените ставки, така че в него да бъдат включени и малките производители на ябълково вино, и за вдигане на прага за алкохолното съдържание, под който могат да се прилагат намалените ставки.   Неясни разпоредби за измерване на градуса Плато на подсладената / ароматизираната бира   * За разрешаване на този въпрос бяха обсъдени различни варианти на политиката. Предпочита се изменение на Директивата, тъй като икономическите оператори биха сменили с неохота прилагания в момента от тях подход. Поради това целта за осигуряване на правна сигурност няма да бъде постигната с необвързващи насоки. |
| **Кой подкрепя отделните варианти?** |
| * Нарушено прилагане на освобождаванията за денатуриран алкохол   Държавите членки подкрепят по-засилен общ подход в тази област поради високия риск от данъчни измами и високите разходи за прилагане в тази област. Икономическите оператори предпочитат мерките за изграждане на капацитет и доверие, насочени към подобряване на прилагането на това освобождаване.   * Нарушение в класификацията на някои алкохолни напитки   Участниците в откритата обществена консултация признаха, че поясняването на текущото положение може да донесе добавена стойност. Същевременно те смятат, че евентуалните рискове от една законодателна промяна биха били по-големи от очакваните ползи, освен за частните лица. Създаването на нова категория традиционни напитки, получени чрез ферментация, се подкрепя от секторите на ябълковото вино и на бирата. Сред мненията на държавите членки имаше и такива, че действащите разпоредби не бранят напълно техните финансови интереси във връзка със събирането на приходите от акцизи и че предоставената от Директивата класификация е неясна.   * Нарушено прилагане на намалените ставки   Както икономическите оператори, така и държавите членки подкрепят вариантите за подобряване на функционирането на режима с намалени ставки за малките производители. И двете страни бяха „за“ разширяване на обхвата на облекчението, така че в него да бъдат включени и малките производители на ябълково вино. Вдигането на прага за алкохола с ниско алкохолно съдържание бе подкрепено от сектора на бирата, но секторът на спиртните напитки се изказа против него.   * Неясни разпоредби за измерване на градуса Плато на подсладената / ароматизираната бира   Слабо мнозинство от участниците в откритата обществена консултация подкрепи регулаторно изменение с цел поясняване на тези разпоредби. Както държавите членки, така и икономическите оператори подкрепиха изменение, което да отговаря на техния текущ подход. |
| **В. Въздействие на предпочетения вариант** |
| **Какви са ползите от предпочетения вариант (ако има такъв; в противен случай — от основните варианти)?** |
| Сред ползите от предпочетения вариант са:   * повишена правна сигурност; * по-малко нарушения на конкуренцията; * намалени административна тежест и разходи за привеждане в съответствие; * засилени мерки срещу измамите и отклонението от данъчно облагане. |
| **Какви са разходите за предпочетения вариант (ако има такъв; в противен случай — за основните варианти)?** |
| При всеки от предпочетените варианти ще възникнат разходи за приспособяване поради адаптирането на някои процеси за контрол и мониторинг. В по-голямата си част тези разходи са пренебрежими. За подробна разбивка на разходите за всяка проблемна област, вж. приложение III към оценката на въздействието. |
| **Какви ще са последиците за предприятията, МСП и микропредприятията?** |
| Повишената правна сигурност ще осигури последователно третиране на икономическите оператори в целия ЕС, което ще доведе до по-малко несъответствия през граница и по-малко нарушения на конкуренцията. |
| **Ще има ли значително въздействие върху националните бюджети и администрации?** |
| Не се очаква значително отрицателно въздействие върху националните бюджети и администрации. |
| **Ще има ли други значителни въздействия?** |
| Националните акцизни и митнически органи, икономическите оператори и потребителите са основните заинтересовани страни във връзка с проблемите и вариантите на настоящата инициатива. Намаляването на измамите с денатуриран алкохол ще се отрази положително върху общественото здраве. Не се очакват въздействия в други области на политиката. |
| **Г. Последващи действия** |
| **Кога ще се извърши преглед на политиката?** |
| Комисията ще подготви ретроспективна оценка на функционирането на новото законодателство най-малко пет години след влизането му в сила, за да се даде време на пазарите да се приспособят, а на резултатите и въздействията — да се проявят. |